अमेरिकी खिलाड़ी ने इसी वर्ष आस्ट्रेलियन ओपन से पहले ही अमेरिकी कारोबारी एलेक्सिस ओहानियन के साथ सगाई की पुष्टि की थी और सेरेना के 20 सप्ताह की गर्भवती होने के बाद विशलेषकों का मानना है कि सेरेना भले ही 2018 में वापसी का दावा करें लेकिन यह इसी बात पर निर्भर करेगा कि वह बच्चे के जन्म के बाद कितनी जल्दी अपनी ट्रेनिंग शुरू करती हैं। कुछ विशेषज्ञों ने यह भी कहा है कि दुनिया की कई दिग्गज एथलीटों ने गर्भवती होने के बावजूद भी अपनी ट्रेनिंग को रोका नहीं और यह उनके लिये पूरी तरह से सुरक्षित है। इंग्लिश एथलीट पाउला रैडक्लिफ का जिक्र करते हुये उन्होंने कहा कि पाउला ने 34 वर्ष पूरे करने से छह सप्ताह पहले और पहले बच्चे के जन्म से 10 महीने बाद ही नवंबर 2007 में न्यूयार्क मैराथन जीती थी। टेनिस चैनल कमेंटेटर ट्रेसी आस्टिन ने कहा कि बहुत सी महिला एथलीटों ने बच्चे के जन्म के बाद भी खेल में वापसी की है। उन्होंने कहा सेरेना ने पहले ही टेनिस में बहुत कुछ किया है और क्या उन्हें अब और कुछ करने की जरूरत है। हमने कई महान एथलीट देखी हैं जिन्होंने बच्चे के बाद भी खेल में वापसी की है और यह उनपर निर्भर करता है कि वह क्या चाहती हैं।